|  |  |
| --- | --- |
|  | Coat of arms of Greece.svg  ΕΛΛΗΝΙΚΗ ΔΗΜΟΚΡΑΤΙΑ |

Δράμα 4 Αυγούστου 2025

Αρ.Πρωτ.1069

**Προς**

Υπουργείο Εθνικής Οικονομίας & Οικονομικών

Υπουργό κ. Κυριάκο Πιερρακάκη

**Κοινοποίηση**

Υφυπουργό αρμόδιο για τη Φορολογική Πολιτική κ. Γεώργιο Κώτσηρα

Γενική Γραμματεία Φορολογικής Πολιτικής κα Χρυσάνθη Μήλιου

**Κεντρική Ένωση Επιμελητηρίων Ελλάδος**

**Επιμελητήρια Χώρας**

**Θέμα: Αίτημα για αύξηση του ορίου απαλλαγής από ΦΠΑ για πολύ μικρές και μικρές επιχειρήσεις**

Αξιότιμε κ. Υπουργέ

Με την παρούσα επιστολή, επιθυμώ να εκφράσω την ανάγκη για επανεξέταση και αύξηση του ισχύοντος ορίου απαλλαγής από τον Φόρο Προστιθέμενης Αξίας (ΦΠΑ), το οποίο παραμένει στα 10.000 ευρώ — το χαμηλότερο μεταξύ των κρατών μελών της Ευρωπαϊκής Ένωσης.

Σύμφωνα με την Οδηγία (ΕΕ) 2020/285, η οποία προβλέπει δυνατότητα ορισμού εθνικού ορίου απαλλαγής έως και 85.000 ευρώ ετησίως, η χώρα μας έχει τη δυνατότητα να εκσυγχρονίσει το φορολογικό πλαίσιο για τις πολύ μικρές και μικρές επιχειρήσεις, προσαρμόζοντάς το στις σύγχρονες ανάγκες της αγοράς και μειώνοντας το διοικητικό βάρος για τους επαγγελματίες. Εξάλλου έχετε πετύχει μείωση της φοροδιαφυγής μέσω ελέγχων και ψηφιακών διασταυρώσεων, βελτιώνοντας σε μεγάλο βαθμό τα έσοδα του κράτους, πράγμα που δίνει την δυνατότητα αύξησης του εθνικού ορίου απαλλαγής από τον ΦΠΑ.

Γνωρίζετε ότι η ευρωπαϊκή οδηγία επιτρέπει στις μικρές επιχειρήσεις να πραγματοποιούν ετήσιο κύκλο εργασιών έως 100.000 ευρώ εντός της Ε.Ε χωρίς την υποχρέωση επιβολής ΦΠΑ, ενώ το εσωτερικό όριο απαλλαγής κάθε κράτους μπορεί να φθάσει έως και τα 85.000 ευρώ. Για παράδειγμα, στην Ιταλία, τη Ρουμανία και την

Τσεχία ισχύει το ανώτατο όριο των 85.000 ευρώ, στη Λιθουανία 55.000 ευρώ και στην Πολωνία 40.000 ευρώ. Στη χώρα μας παρά το γεγονός, πως το αίτημα των φορέων για

αύξηση του ορίου, είχε κατατεθεί κατ’ επανάληψη και είχε επισημανθεί η αναγκαιότητα του, αυτό δεν έγινε ποτέ αποδεκτό από τις κυβερνήσεις, καθώς η χώρα

μας ενώ όντως όφειλε να έχει ενσωματώσει την οδηγία από τον Δεκέμβριο του 2024, διατηρεί όμως το όριο των 10.000 ευρώ.

Αξιότιμε κύριε Υπουργέ

Η αύξηση του ορίου:

* Θα ανακουφίσει χιλιάδες επιχειρηματίες που αντιμετωπίζουν έντονες φορολογικές πιέσεις.
* Θα ενισχύσει την ανταγωνιστικότητα και βιωσιμότητα των μικρών επιχειρήσεων.
* Θα ευθυγραμμίσει τη χώρα με το ενωσιακό πλαίσιο, αξιοποιώντας τις δυνατότητες που αυτό προσφέρει.

Εν κατακλείδι, παρακαλούμε να εξετάσετε την αύξηση του ορίου απαλλαγής από τον ΦΠΑ τουλάχιστον στο επίπεδο των 50.000 ευρώ, στο πλαίσιο της ενσωμάτωσης της Οδηγίας και με στόχο τη στήριξη των μικρών επιχειρήσεων.

Στέφανος Γεωργιάδης

Πρόεδρος Επιμελητηρίου Δράμας

Υπεύθυνος Έρευνας & Ανάπτυξης ΚΕΕΕ